Zásahy hliadok MsP v 37. týždni 
	V týždni od 7. septembra do 13. septembra 2009 preverovali hliadky mestskej polície v hlavnom meste 2040 udalostí. Medzi nimi bolo aj 256 takých, ktoré po overení hliadkami priamo na mieste sa ukázali ako neopodstatnené.
	Opodstatnenými ale na druhej strane boli priestupky motoristov voči pravidlám bezpečnosti a plynulosti v cestnej premávke a takýchto prípadov riešili jednotlivé hliadky mestskej polície 989. Na vyhradených parkovacích miestach bez vedomia majiteľov týchto miest svoje vozidlá zaparkovalo 94 motoristov.
	V oblasti porušení pravidiel verejného poriadku zistili mestskí policajti 38 priestupkov. Na telefonáty, v ktorých občania poukazovali na prípady rušenia nočného pokoja zasahovali hliadky 25 krát.
	Značne zastúpenými kategóriami porušovaní všeobecne záväzných nariadení boli opäť priestupky súvisiace s čistotou a poriadkom – 151 zistení, ako aj požívania alkoholických nápojov na verejných priestranstvách – 99 prípadov. Na zásady ambulantného predaja a trhového poriadku nedbalo 14 tiežpredávajúcich. 
	Trávnaté plochy si za miesto zaparkovania pre svojho štvorkolesového tátoša zvolilo v sledovanom týždni 23 vodičov. Do štatistiky mestskej polície prispeli aj fajčiari čakajúc s horiacou cigaretou ruke na zastávkach mestskej hromadnej dopravy na svoj spoj a tých bolo 36. Majitelia psov príslušné všeobecne záväzné nariadenia týkajúce sa podmienok chovu domácich zvierat porušili 21 krát.
	Štatistika mestskej polície ďalej prezrádza, že v zóne s dopravným obmedzením sa stalo v priebehu týždňa 198 priestupkov a v pešej zóne zistili hliadky MsP 18 porušení. Na miestne úrady odstúpili 10 prípadov týkajúcich sa nájdenia vozidiel vykazujúcich známky autovrakov.
	Najviac priestupkov a to 103 zistili a riešili hliadky mestskej polície na Vajnorskej ulici. Na 609 motorových vozidiel nasadili hliadky blokovacie zariadenia a 149 vodičov si našlo svoje vozidlá zaparkované po odtiahnutí v areáloch odťahovacích služieb.